หวังแบงก์เลิกดูดเงิน
ลุ้นกฎธปท.กดดอกเบี้ยตั๋วB/Eลดดึงสภาพคล่องกลับเข้ากองทุนรวม
21 ก.ย. 2554

ลุ้นกฎธปท.กดดอกเบี้ยตั๋วB/Eลดดึงสภาพคล่องกลับเข้ากองทุนรวม
บลจ.หวัง สงครามเงินฝากแผ่ว ลุ้นตั๋ว B/E ผลตอบแทนลด ดึงเงินไหลกลับเข้ากองทุนตราสารหนี้ ด้านนายกสมาคมฯ เชื่อธนาคารไม่หยุดดูดเงินฝาก 
นายพัชร สมะลาภา กรรมการผู้จัดการบริษัท หลักทรัพย์จัดการกองทุน (บลจ.) กสิกรไทย กล่าวว่า การแข่งขันด้านเงินฝากและตั๋วแลกเงิน (B/E) ของธนาคารในช่วงไตรมาสสุดท้ายของปีไม่น่าจะรุนแรงเท่ากับช่วงที่ผ่านมา เพราะที่ผ่านมาธนาคารระดมเงินฝากไปค่อนข้างมากแล้ว และมีความเป็นไปได้ที่จะมีเงินไหลกลับเข้ามาลงทุนในกองทุนรวม โดยเฉพาะกองทุนรวมตราสารหนี้มากขึ้น
“จะเห็นว่า บลจ.ที่เป็นลุคของธนาคารพาณิชย์ขนาดใหญ่บางแห่งมีสินทรัพย์ภายใต้การบริหารลดลงไปหลายหมื่นล้านบาท เนื่องจากธนาคารแม่ระดมเงินฝาก ขณะที่ บลจ.กสิกรไทยเองก็มีเงินไหลออกไปเช่นกันแต่ไม่มากนัก เนื่องจากมีนโยบายที่จะออกกองทุนที่ให้ผลตอบแทนที่จูงใจ โดยเฉพาะกองทุนตราสารหนี้อายุ 1 ปี มีเป้าหมายที่จะทำให้มีผลตอบแทนมากกว่า 4% โดยการหาตราสารหนี้ต่างประเทศที่ให้ผลตอบแทนดีมาผสมกับตราสารหนี้ในประเทศ” นายพัชร กล่าว
น.ส.จารุลักษณ์ เรืองสุวรรณ ผู้อำนวยการอาวุโสฝ่ายการขายและการตลาด บลจ.แอสเซท พลัส กล่าวว่า คณะกรรมการนโยบายการเงิน (กนง.) น่าจะปรับขึ้นอัตราดอกเบี้ยนโยบายไม่เกิน 0.25% ภายในสิ้นปีนี้อีก ทำให้อัตราดอกเบี้ยนโยบายในปีนี้น่าจะอยู่ไม่เกิน 3.75% ขณะนี้ธนาคารแห่งประเทศไทย (ธปท.) อยู่ระหว่างพิจารณาออกหลักเกณฑ์กำกับดูแลการออกตั๋ว B/E โดยจะให้สถาบันการเงินและธนาคารพาณิชย์นับรวมมูลค่าการออกตั๋ว B/E เข้ากับฐานเงินฝากเพื่อดำรงสินทรัพย์สภาพคล่องขั้นต่ำ 6% เหมือนเงินฝาก ทั้งนี้ เพื่อสร้างความมั่นคงทางสภาพคล่องในระบบการเงิน ซึ่งหากกฎเกณฑ์ดังกล่าวมีผลบังคับใช้จะส่งผลให้ผลตอบแทนของตั๋ว B/E ในช่วงต่อไปมีโอกาสปรับลดลง
พร้อมกันนี้ น.ส.จารุลักษณ์ กล่าวว่า ในวันที่ 22 ก.ย.นี้ บริษัทจะเปิดเสนอขายและรับซื้อคืนรอบใหม่ กองทุนเปิดแอสเซทพลัสทวีทรัพย์ 3 โดยลงทุนในตั๋วเงินคลังและตั๋ว B/E ในประเทศของธนาคารและบริษัทเอกชนต่างๆ เช่น ธนาคารธนชาต ธนาคารไอซีบีซี (ไทย) บริษัท แลนด์แอนด์เฮาส์ และบริษัท ไทคอน อินดัสเทรียล คอนเน็คชั่น มีรอบการลงทุนประมาณ 3 เดือน คาดว่า ตอบแทนหลังหักค่าใช้จ่ายได้อยู่ที่ 3.40% ต่อปี 
ด้านนางวรวรรณ ธาราภูมิ ประธานเจ้าหน้าที่บริหาร บลจ.บัวหลวง เชื่อว่าธนาคารพาณิชย์จะยังไม่ชะลอการระดมเงินฝาก เพราะธนาคารของรัฐที่ต้องสนองนโยบายภาครัฐยังจำเป็นต้องระดมเงินฝาก ทำให้ธนาคารพาณิชย์จึงต้องแข่งขันด้านเงินฝากตามไปด้วย